钦定古今图书集成/明伦汇编/氏族典/第111卷 > 崔猷
## 钦定古今图书集成/明伦汇编/氏族典/第111卷 > 崔猷

按《周书崔猷传》，“猷字宣猷，博陵安平人，汉尚书寔之
十二世孙也。祖挺，魏光州刺史。父孝芬，左光禄大夫，
仪同三司，为齐神武所害。猷释褐员外散骑侍郎，领
大行台郎中，拜通直散骑侍郎。遭家难，间行入关。及
谒魏孝武，哀动左右，帝为之改容。大统初，兼给事黄
门侍郎，擒窦泰，复弘农，破沙苑，猷常以本官从军，典”
文翰。五年，除司徒左长史，加骠骑将军，迁京兆尹。与
卢辩等刱修六官。十二年，除大都督、骠骑将军、浙州
刺史，加车骑大将军、仪同三司。十六年，以疾去职。魏
恭帝元年，太祖欲开梁、汉旧路，乃命猷率众开回车
路。至于梁州，即以猷为梁州刺史。及太祖崩，始、利、沙兴等诸州阻兵为逆，唯梁州境内，民无贰心。进爵固
安县公。世宗即位，征拜御正中大夫。武成二年，除司
会中大夫。建德四年，出为同州司会。六年，征拜小司
徒，加上开府仪同大将军。隋文帝践极，以猷前代旧
齿，授大将军，进爵汲郡公。开皇四年卒。子仲方。